SL Uradni list Evropske unije C 263/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 263/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„BURRATA DI ANDRIA“

EU št.: IT-PGI-0005-01393 – 27.10.2015

ZOP ( ) ZGO ( X )

1. Ime

„Burrata di Andria“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

ZGO „Burrata di Andria“ je maslen sir, izdelan iz kravjega mleka ter pridobljen z dodajanjem smetane siru iz parjenega testa (pasta filata). Ovoj sestavlja izključno parjeno testo, ki obdaja mešanico iz smetane in scefranega parjenega testa.

Morfološke, fizikalno-kemijske, organoleptične značilnosti

Teža: teža sira ZGO „Burrata di Andria“ se giblje med 100 g in 1 000 g.

Videz: sir ZGO „Burrata di Andria“ je bele mlečne barve, z ovojem debeline okrog ≥ 2 mm.

Tekstura nadeva: scefrano spužvasto testo, prepojeno s smetano.

Oblika: okroglasta v obliki vrečke, značilno privezane na vrhu.

Stracciatella (scefrano testo): nadev se dobi iz parjenega testa, ki se scefra izključno ročno in potopi v smetano.

Vsebnost vlage: med 60 % in 70 %;

— pri rezanju smetana izteče,

— nadev vsebuje scefrana vlakna različnih velikosti,

— aroma ima prijetne note svežega ali kuhanega mleka, masla, smetane.

3.3 Krma (samo za proizvode živalskega izvora) in surovine (samo za predelane proizvode)

Kravje mleko. Smetana, uporabljena v sestavi sira „Burrata di Andria“, se pridobi s centrifugiranjem mleka ali sirotke iz svežega mleka in naknadno pasterizacijo pri temperaturi 72 °C za 15 sekund. Lahko se prav ta ko uporabi sveža pasterizirana smetana in/ali smetana, pridobljena s postopkom UVT, in/ali njune mešanice, v skladu z mikrobiološkimi zahtevami iz veljavne zakonodaje.

3.4 Posebne faze proizvodnje, ki jih je treba izvajati na opredeljenem geografskem območju

Vse dejavnosti od obdelave surovin do pridobitve končnega proizvoda morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir „Burrata di Andria“ mora biti pakiran v proizvodnem obratih na opredeljenem geografskem območju iz točke 4, ker gre za svež proizvod, ki se hitro kvari.

Sir „Burrata di Andria“ se lahko pakira:

— v vrečke iz plastificiranih materialov za živila ter nato zavije v plastificirani papir in zveže na vrhu z rogozovino, ki se uporablja za živila,

— zavit v plastificirane liste zelene barve;

— v posodice, pločevinke ali kozarce in/ali potopljen v zaščitno tekočino.

Proizvod se mora hraniti pri temperaturi med 4 °C in 6 °C. Velikost vsakega pakiranja mora biti med 100 g in 1 000 g.

3.6 Posebna pravila za označevanje proizvoda, za katerega se uporablja registrirano ime

Zaščitena geografska označba „Burrata di Andria“ se mora navesti na etiketi z jasnimi in neizbrisnimi črkami, ki se jasno razlikujejo od vseh drugih navedb; neposredno ji mora slediti navedba „Zaščitena geografska označba“ in/ali kratica „ZGO.“.

Prepovedano je dodajati kakršne koli opise, ki niso izrecno določeni. Dovoljena je uporaba navedb, ki se nanašajo na ime ali imena podjetij ali zasebne in javne blagovne znamke, če ne hvalijo proizvoda in ne zavajajo kupca.

Logotip za zaščiteno geografsko označbo „Burrata di Andria“ sestavljajo naslednji grafični prikaz in besede:

Logotip „ZGO Burrata Andria“ mora biti naveden na etiketah, pakiranjih in grafični predstavitvi za vse pakirane proizvode, pri čemer njegova razmerja – izračunana s primerjavo površine pravokotnika, ki ustreza skupni višini in dolžini – ne smejo znašati manj kot 10 % in več kot 25 % celotne površine grafične predstavitve.

Na pakiranjih mora biti naveden simbol EU za ZGO.

4. Jedrnata opredelitev geografskega območja

Geografsko območje proizvodnje in pakiranja ZGO „Burrata di Andria“ zajema celotno ozemlje dežele Apulija.

5. Povezava z geografskim območjem

Sir „Burrata Andria“ je značilen apulijski sir, ki se od drugih sirov razlikuje po posebni tehniki obdelave sira in posebnih organoleptičnih značilnostih. Zaradi tega je eden najbolj cenjenih in posebnih mlečnih proizvodov Apulije in južne Italije.

Po ustnem izročilu naj bi sir „Burrata di Andria“ v prvih desetletjih prejšnjega stoletja izumil Lorenzo Bianchino na starodavnem posestvu. Pripoveduje se, da zaradi hudega sneženja ni mogel prepeljati mleka v mesto in ga je bil prisiljen predelati, predvsem pa uporabiti smetano, ki se je naravno nabirala na površju, pri čemer se je oprl na način proizvodnje za mantèche (ovoji iz zorjenega parjenega testa, v katerih se hrani maslo), da bi pripravil sveži proizvod. K temu je treba dodati značilno držo kmečke kulture – izogniti se metanju stran in ponovno uporabiti vse ostanke pri proizvodnji. Tako se je L. Bianchino domislil zmešati ostanke predelave parjenega testa s smetano in jih oviti v ovoj, ki je bil prav tako iz parjenega testa.

Sir „Burrata di Andria“ je v obliki vrečke iz parjenega testa, ki je ročno oblikovana in v kateri so „cefrana vlakna“ (sfilacci) parjenega testa in smetane. Mešanica iz smetane in „cefranih vlaken“ parjenega testa se imenuje stracciatella. Izraz stracciatella, ki izhaja iz stracciare – trgati, dolguje svoj izvor prav načinu priprave nadeva. Parjeno testo se namreč ročno trga v nepravilno oblikovane pramene (lucini).

Ena prvih omemb sega v leto 1931, in sicer v vodniku „Guida del Touring Club“. Uspeh sira „Burrata di Andria“ je bil od začetka ogromen ne le v Italiji, temveč tudi v tujini, do te mere, da je bil iranski šah eden od njegovih najbolj zvestih oboževalcev. Preprosti in masleni okus tega značilnega apulijskega proizvoda lahko zadovolji vse tiste, ki v sredozemski kuhinji iščejo preproste, izvirne proizvode, ki so le malo predelani.

Sir „Burrata di Andria“ se pogosto pojavlja na jedilnikih številnih restavracij po svetu, pri čemer poudarijo njegovo vrednost in navedejo, da izvira iz kraja Andria. Proizvod „Burrata di Andria“ je poleg tega, da je ohranil stalno povezavo med tradicijo proizvodnje in ozemljem, dosegel ugled, ki je še toliko pomembnejši glede na omejen rok uporabnosti (shelf-life) proizvoda, ki ovira trženje. Ker gre pravzaprav za proizvod, ki se uživa svež, ga glavni trgovci zanemarjajo in je potisnjen na nišni trg. Kljub temu je po proizvodu stalno povpraševanje, ki je očitno povezano z odličnim slovesom pri potrošnikih.

Temu siru so posvečeni številni časopisni članki v domačem in tujem tisku. Časopis „Il Corriere della Sera“ v anketi z dne 26. avgusta 1977 piše o siru „Burrata di Andria“ kot o odličnem mlečnem proizvodu iz Apulije in celotne južne Italije.

Članek časopisa „Repubblica“ z dne 16. decembra 1999 med proizvodi, ki jih je treba zaščititi, izrecno omenja sir „Burrata di Andria“.

Kot fantastičen in edinstven sir je opredeljen v članku Allana Baya na spletišču www.vivimilano.it/atavola.

V časopisu „Il Sole 24 ore“ je sir „Burrata di Andria“ v članku z dne 30. julija 1999 opisan kot ena najpomembnejših apulijskih specialitet.

Vanna Pescatori je v članku „La Mondanità“ časopisa „La Stampa“ navedla, da je bil ta dragoceni sir na na jedilniku gala večerje v organizaciji Ferrarija, prestižnega proizvajalca avtomobilov iz Maranella.

Davide Paolini v članku „Giacimenti gustosi da salvaguardare“ (Okusna izročila, ki jih je treba ohraniti) v nedeljski prilogi Tempo Liberato časopisa „Il Sole 24 ore“ sir „Burrata di Andria“ povezuje z drugimi italijanskimi kulinaričnimi dobrotami, kot so „Mozzarella di Bufala Campana“, „Coppa Piacentina“, „Caciocavallo Silano“ idr., ki jih je treba zaščititi in ohraniti.

Nicola Dante Basile je 18. avgusta 1990 v kmetijski prilogi časopisa „Il Sole 24 ore“ v članku „Siri: ovčji sir se največ izvaža“ (Formaggi, il pecorino guida l’export) sir „Burrata di Andria“ opisal kot „zahteven“, gotovo zato, da bi poudaril pozornost, ki meji na oboževanje, ki bi jo bilo treba nameniti takemu siru.

Po vzpostavitvi registra tradicionalnih proizvodov pri Ministrstvu za kmetijstvo leta 2000 (z Ministrskim odlokom 350/99) je bil sir Burrata di Andria takoj vnesen na prvi seznam dežele Apulija.

Alberto Pejrano ga je 9. oktobra 2000 opisal kot „mlečni dragulj“ v rubriki „Vikendi počasne hrane – arome Apulije Friderika II“. Na spletni strani www.stayinitaly.com v delu, posvečenem deželi Apulija, je sir „Burrata di Andria“ med drugimi siri naveden kot kot značilen proizvod Apulije. Na spletni strani www.agipzone.com nekateri drugi sir „Burrata di Andria“ opredelijo kot „najbolj prefinjen“.

Kljub kratkemu roku uporabe je sir „Burrata di Andria“ zelo cenjen v tujini, tudi v oddaljenih državah, kot so ZDA, kamor ga nekatera podjetja tedensko odpremljajo. Proizvod se pojavlja tudi na jedilniku znamenite verige restavracij „Il Fornaio“, ki redno pripravlja tematske menije, v katerih predlaga nekatere specialitete in dobrote.

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.